حزب الكتايب اللبنانيه

حزب الكتايب اللبنانيه (بالفرنسي: Phalanges Libanaises) هوه حزب يميني لبناني ,علماني على الورق لكن فى الحقيقه الغالبيه العظمى من اعضاؤه و المساندين ليه من المسيحيين الموارنه . كان للكتائب دور رئيسي فى بدايت الحرب الاهليه اللبنانيه (1975 - 1990) و كان طرف اساسي من اطراف النزاع فى أوائل السنين من الحرب , لكن فى نهاية الثمانيات تراجع دور الكتائب لصالح حركات اخرى مثل القوات اللبنانيه الى بقيت الممثل الاساسي لليمين المسيحي لغايت نهاية الحرب . مع بدايت الالفينات حزب الكتايب ابتدا يرجع ثانية للساحه السياسيه و هوه دلوقتي جزء من تحالف 14 اذار.

التاريخ

النشأه 
حزب الكتايب اسسه الشيخ بيار الجميل سنت 1936 كمنظمه برلمانيه مارونيه للعمل الشبابي على نفس شكل الاحزاب القوميه فى اوروبا فى الوقت ده , زي حزب الفالانج الاسباني و الحزب الفاشي الايطالي فى ايطاليا . بيار الجميل كان رياضي اوليمبي و سافر لتمثيل لبنان فى اوليمبياد 1936 فى بيرلين , و شاف هناك المنظمات الشبابيه النازيه , و ده كان ليه تأثير كبير على تقاليد حزب الكتايب اللى كان اعضاؤه بيلبسوا فى الاول قمصان بنّيه زي اللى كان بيلبسها مجموعت القمصان البنيه النازيه و كان اعضاؤ الحزب بيحييوا بعض بتحيت النازي فى بدايت انشاء الحزب.

فى مقابله ليه مع روبرت فيسك , الشيخ بيار بيحكي عن ذكرياته فى اوليمبياد برلين و بيقول:
"كنت كابتن منتخب الكوره اللبناني و كنت رئيس الاتحاد اللبناني لكرة القدم . روحنا الاوليمبياد سنت 1936 فى برلين , و هناك شفت النظام و الانظباط , و قلت لنفسي : ليه مانقدرش نعمل حاجه زي كده فى لبنان؟ و لما رجعت قررت انشئ حزب الكتايب . النازيه وقتها ماكانتش سمعتها وحشه زي دلوقتي . فى كل نظام فى العالم تقدر تلاقي حاجه كويسه , النازيه بالنسبه لي ماكانتش نازيه بالمعنى السيء . شوفت فيها الانظباط , و فى الشرق الاوسط احنا محتاجين الانظباط قبل اى حاجه تانيه"

لما بيار الجميل رجع لبنان اسس حزب الكتايب مع اربع شباب لبنانيين تانيين هما: شارل حلو (اللى هايبقى بعد كده رئيس لبنان) , شفيق نصيف , اميل يارد , و جورج نقاش . و تم اختيار بيار لرياست التنظيم بسبب انه مكانش لسه شخصيه معروفه سياسى وقتها .
فى السنين الاولانيه حزب الكتايب كان ضد التبعيه بكل اشكالها , سواء التبعيه للقوميه العربيه او التبعيه للثقافه الفرنسيه. بيار الجميل كان دايماً بيتكلم عن لبنان حر ليه سياده كامله من غير تبعيه لأي اطراف اجنبيه او عربيه . و عشان كده الكتايب قامت بدور مهم فى النضال ضد الانتداب الفرنساوي لغايت ما لبنان استقلت عن فرنسا فى 1943 . شعار الكتايب كان "الله , الوطن , العائله".

تأثير حزب الكتايب على الحياه السياسيه فى لبنان بعد الاستقلال كان محدود , لغايت ما جت ازمة 1958 و حزب الكتايب لعب دور مهم فى دعم موقف الريس كميل شمعون فى مواجهت الاحزاب اليساريه و القوميه . بعد حل الازمه , بيار الجميل اتعين وزير و بعدها بسنتين تم انتخابه لعضويت البرلمان.

سنت 1968 حزب الكتايب انضم للحلف الثلاثي مع حزبين مسيحيين تانيين هما حزب الوطنيين الأحرار برياست الريس اللى فات كميل شمعون و حزب الكتله الوطنيه اللبنانيه برياست ريموه إده و كسبوا مع بعض 9 كراسي من اصل 99 كرسي فى الانتخابات البرلمانيه , و ده كان يعتبر رقم كبير بالنسبه للبرلمان اللبناني المقسوم طائفياً.
و مع توقيع اتفاق القاهره سنت 1969 ابتدا الحزب تكوين ميليشيا مسلحه لمواجهت الجماعات الفلسطينيه المسلحه اللى كانت بتقوم بعمليات عسكريه من جوا الاراضي اللبنانيه.

الايديولوجيا 
 اولويت الحفاظ على الامّه اللبنانيه و هويتها الفينيقيه من المد العروبي اللى جاي من جيران لبنان من الدول العربيه . سياسيات الحزب كانت متسقه فى عداءها للشيوعيه و للفلسطينيين و للقوميه العربيه.
 اعتناق القوميه اللبنانيه اللى بتعتبر الشعب اللبناني الماروني  بالتحديد  هوه سليل الفينيقيين و السريان , و هوه شعب مستقل عرقى و قومى عن العرب .
 الحفاظ على لبنان مستقل , تعددي , و ليه سياده على اراضيه و بيحمي الحريات الاساسيه لكل مواطنيه.
 لبنان هى متنفس لمسيحيي الشرق , و مكان يقدروا منه يزدهروا اجتماعى , سياسى , و اقتصادى فى سلام مع الدول المحيطه.

رؤيت الكتايب للسلام فى لبنان 
 تطوير نظام حكم لامركزي يقدر يضمن للمواطنين الحقوق الاساسيه و الحريات و يديهم الفرصه للمشاركه البناءه فى اثراء ثقافت لبنان التعدديه.
 انهاء الوجود العسكري لكل الفصايل المسلحه سواء كانت لبنانيه او غير لبنانيه زي حزب الله , المليشيات الفلسطينيه , و كل الجماعات الاسلاميه التانيه.
 الالتزام بقرارات مجلس الامن و خصوصاً القرارات 1559 (2004) , 1680 (2006) , 1701 (2006) , و 1757 (2007) .
 رفض اى محاوله لتوطين اللاجئين الفلسطينيين على ارض لبنان بناءاً على الاجماع الشعبي و وفق الدستور اللبناني اللى بيدي الفلسطينيين حق العوده لفلسطين.
 الحفاظ على المجتمع اللبناني المسيحي كمجتمع حر و آمن و يملك قراره و مستقبله.

اهتمامات الحزب الاساسيه 
 حالى حزب الكتايب فى خلاف مباشر مع حزب الله على كتير من السياسات الداخليه و الاقليميه . الكتايب مقتنعه بإن حزب الله بيحاول يفرض الثقافه و الهويه الشيعيه على المجتمع اللبناني ككل بقوة السلاح , بشكل بيهدد سيادة لبنان و طبيعته التعدديه , و ان حزب الله بتبعيته لايران و سوريا بيشكل عقبه اودام اللبنانيين فى انهم يحلموا بوطن آمن و مستقر بعيد عن ثقافة الجهاد و الاشهاديين .
 حزب الكتايب قلقان من وجود اللاجئين الفلسطينيين على ارض لبنان , و  رغم محاولة اعضاء البرلمان الكتائبيين تمرير قوانين تحسن الاوضاع الغير انسانيه فى المخيمات الفلسطينيه , الا انهم فى نفس الوقت قلقانين بشده من اى محاوله لتوطن الفلسطينيين بشكل دايم فى لبنان علشان ده هايغير التركيبه السكانيه و التوزيع الطائفي الهش اصل فى لبنان .
 حزب الكتايب مؤمن بمجتمع لبناني مسيحي حر و نشيط , و شايف ارتباط ضروري بين حرية و انفتاح المجتمع اللبناني و بين وجود المسيحيين فيه , بمعنى انه لبنان من غير المسيحيين اللى فيها هاتتحول بشكل اوتوماتيكي لدوله عربيه متخلفه , زي الدول اللى حواليها .

القوى النظاميه 
شوف المقال الاساسي: قوى الكتايب النظاميه

ميليشا حزب الكتايب فى وقت قبل الحرب كانت هى الميليشيا الاقوى و الاكتر تنظيماً و الاقدم كمان . ا اتاسست سنه 1937 على ايد بيار الجميل (رئيس الحزب) و وليم حاوي (رجل صناعه لبناني امريكي) عشان تكون الدراع العسكري للحزب . ميليشيا الكتايب بقيادة وليم حاوي ساندت قوات النظام امدح ازمة 1958 و دافعت عن منطقة المتن . و فى سنه 1961 تم حل الميليشيا و استبدالها بـقوى الكتايب النظاميه , و ا اتاسس سنه 1970 "مجلس حربي" برياسة وليم حاوي جوا المكتب السياسي للحزب , كأنه وزارة دفاع مصغرة مسؤوله عن تنظيم قوات الكتايب و تحويلها لجيش محترف . مقر المجلس الحربي كان فى حي الاشرفيه فى شرق بيروت , و مع الوقت بقى فيه يونيفورم موحد للقوى النظاميه و مستوى تدريبهم و تسليحهم اتحسن .

سنه 1963 , المجلس الحربي عمل فرقتين من الكوماندوز عشان تقوم بالمهمات الصعبه و المعقده , اتضاف ليهم بعد كده وحده من الحرس الخاص لحماية الشيخ بيار نفسو . و سنه 1973 اتضاف ليهم كمان فرقة كوماندوز و مدرسه لقوات المغاوير (قوات الصاعقه) فى منطقة كسروان , و بعدها بسنه الحزب انشأ "سرية بشير الجميل" و هى سريه من القوات الخاصه على اسم بشير الجميل الابن الاصغر لبيار الجميل.

كتير من المحللين بيعتقدوا ان قوى الكتايب النظاميه كانت اقوى ميليشيا فى لبنان تحت قيادة بطرس خوند لأنها كانت مدعومه مالى من مجموعه من الشركات الكبيره زي GAMMA Group و شركة DELTA للتكنولوجيا و SONAPORT القابضه , اللى كانت مسؤوله عن ادارة مواني بيروت و جونيه , و خصوصاً الرصيف الخامس , اللى كان الكتايب بتهرب من فىه واردات السلاح و بتعتمد على فرض اتاوات غير قانونيه على الناس اللى شغالين هناك كمصدر لزيادة دخل الحزب. الحزب كمان فتح مطار خاص بيه هوه مطار بيير الجميل الدولي شمال منطقة البطرون سنه 1976 و انشأ اذاعه خاصه هى إذاعة صوت لبنان (بالفرنسي: La Voix du Liban) فى نفس السنه.

فى يوليه - اغسطس 1976 , الكتايب بالتعاون مع حلفاءها من جيش لبنان الحر و ميليشيا النمور و ميليشيا التنظيم و ميليشيا حراس الارز و ميليشيا التيوس و حركة الشباب اللبنانيه قاموا بحصار منطقة المسلخ - الكرنتينا و تل الزعتر فى شرق بيروت , و هى مناطق عشوائيه كان بيسكنها اغلبيه مسلمه فقيره و لاجئين فلسطينيين , و بعدين هاجموها و ارتكبوا هناك مذابح اباده جماعيه كانت من اعنف المجازر فى تاريخ الحرب الاهليه اللبنانيه و هما مجزرة الكرنتينا و مذبحة تل الزعتر.
فى المعارك اللى دارت بين 1975- 1976 امدح الحرب الاهليه اللبنانيه كان الكتايب هما الاكتر تنظيما و الاكتر مهاره فى المعسكر اليميني المسيحي , و دي كانت حاجه بتخليهم دايماً مخيفين لأعدائهم من المعسكر اليساري. و فى بيروت و غيرها من الاماكن كانت دايماً ميليشيا الكتايب هى الاكتر انظباطاً  رغم خساير الكبيره و قتل عدد كبير من عساكرها فى معارك كتير زي معركة الفنادق و حرب الجبل 1976.

لبنان
احزاب لبنانيه